অবশেষে তারা একটি প্রকান্ড অগ্নিকুন্ড তৈরি করলো এবং তার মাঝে নিক্ষেপ করলো। আল কুরআনে এ ব্যাপারে বলা হয়েছে, তারা পরস্পর বললো, ‘এর জন্য একটি অগ্নিকুন্ড তৈরি করো এবং একে জ্বলন্ত আগুনের মধ্যে ফেলে দাও?’ (সূরা আস সফফাত : ৯৭) হযরত ইবরাহিম (আ)কে যখন অগ্নিকুন্ডে ফেলা হচ্ছিলো তিনি বললেন, ‘হাসবুনাল্লাহু ওয়া নিমাল ওয়াকিল নিমাল মাওলা ওয়া নিমান নাসির।’ মহান আল্লাহই আমাদের জন্য যথেষ্ট, তিনি কত উত্তম অভিভাবক! তাঁর অভিভাবকত্ব কতই না উত্তম এবং তিনি উত্তম সাহায্যকারী। মহান আল্লাহ প্রিয় বান্দাকে রক্ষা করার জন্য আগুনের প্রতি আদেশ জারি করলেন : আমি বললাম, ‘হে আগুন! ঠান্ডা হয়ে যাও এবং নিরাপদ হয়ে যাও ইবরাহিমের জন্য।’ (সূরা আম্বিয়া, ৬৯) এত পরীক্ষা এবং তর্ক-বিতর্কের পরও তার পিতা ও তার কওমের মানুষেরা তাঁকে গ্রহণ করেনি। তিনি একপর্যায়ে বাবেল (বাগদাদ) থেকে শামের (সিরিয়া) কিনআনে স্ত্রী সারা ও ভাতিজা লুতকে (লুত আ) নিয়ে প্রায় পাঁচশত মাইল অতিক্রম করে হিজরত করেন।